หวั่นหนี้ยุโรปทุบทองเหลือ1,700ดอลล์
‘สุวรรณ’แนะถือเงินสดรอซื้อวรรณเปิดตัวอีทีเอฟทองแท่ง
13 ก.ย. 2554

‘สุวรรณ’แนะถือเงินสดรอซื้อวรรณเปิดตัวอีทีเอฟทองแท่ง
“สุวรรณ” หวั่นวิกฤตหนี้ยุโรปฉุดราคาทองระยะสั้นร่วงแตะ 1,700 เหรียญสหรัฐ แนะกอดเงินสดรอซื้อ บลจ.วรรณ เปิดตัวอีทีเอฟทองคำแท่งรายแรก 
นายสุวรรณ วลัยเสถียร ประธานกิตติมศักดิ์บริษัท หลักทรัพย์จัดการกองทุน (บลจ.) วรรณ กล่าวว่า หากประเทศกรีซผิดนัดชำระหนี้และสร้างปัญหาลุกลามไปยังประเทศใหญ่ๆ ในยุโรป เช่น ฝรั่งเศส เยอรมนี และอิตาลี จะทำให้ราคาทองคำในตลาดโลกปรับตัวลดลงไปแตะที่ 1,700 เหรียญสหรัฐ/ออนซ์ได้
“มีความเป็นไปได้ที่นักลงทุนจะตกใจและเทขายทองคำออกมา เพื่อหันไปกอดเงินสดเอาไว้แทน แต่คาดว่าการปรับลดลงดังกล่าวจะเป็นช่วงสั้นๆ ประมาณ 2 สัปดาห์เท่านั้น ก่อนที่ราคาทองคำจะดีดกลับขึ้นไปใหม่ โดยที่นักวิเคราะห์ต่างชาติมองกันว่า ราคาทองคำจะไปถึง 2,000 เหรียญสหรัฐ/ออนซ์ ภายใน 4 สัปดาห์นี้แน่นอน” นายสุวรรณ กล่าว
พร้อมกันนี้ นายสุวรรณ ยังแนะนำว่า ในช่วง 2-3 สัปดาห์นี้ นักลงทุนควรจะถือเงินสด เพื่อรอให้สถานการณ์และความกังวลต่อปัญหาหนี้ยุโรปมีความชัดเจนมากขึ้นก่อน ซึ่งทำให้นักลงทุนมีโอกาสที่จะซื้อสินทรัพย์เพื่อการลงทุนได้ในราคาที่ต่ำลง
“ช่วง 2-3 สัปดาห์นี้ กอดเงินสดเอาไว้ รอให้ฝุ่นหายตลบก่อน แล้วอาจจะมีของดีๆ ให้เลือกซื้อก็ได้ แต่หากเห็นว่า ราคาถูกแล้วอาจจะแบ่งเงินออมา 10% ซื้อไปบางส่วนก่อน อย่าซื้อทีเดียวจนหมด เพราะอาจจะกลายเป็นพบไม้งามเมื่อยามขวานบิ่นก็เป็นได้” นายสุวรรณ กล่าว
นายบุญเลิศ สิริภัทรวณิช ประธานเจ้าหน้าที่บริหารบริษัท ออสสิริส กล่าวว่า หากราคาทองคำปรับลดลงมาที่แนวรับ 1,700 เหรียญสหรัฐ/ออนซ์ จะเป็นระดับที่น่าลงทุน แต่เชื่อว่าหากวิกฤตหนี้ยุโรปลุกลามไปยังประเทศใหญ่ๆ อาจจะเป็นตัวเร่งให้ราคาทองคำวิ่งทะลุ 2,000 เหรียญสหรัฐก็ได้ 
ขณะที่ นายดอน นาครทรรพ ผู้บริหารส่วนดุลการชำระเงิน ธนนาคารแห่งประเทศไทย (ธปท.) กล่าวว่า หากสหรัฐอเมริกาออกมาตรการ QE3 จะทำให้ราคาทองจะปรับเพิ่มขึ้นได้ 
นายมนรัฐ ผดุงสิทธิ์ กรรมการผู้จัดการ บลจ.วรรณ กล่าวว่า ภายในเดือน ก.ย.นี้ บลจ.วรรณ จะเปิดขายกองทุนเปิดไทยเด็กซ์ โกลด์ อีทีเอฟ (GOLD99) ซึ่งจะเป็นอีทีเอฟกองแรกที่ซื้อในทองคำแท่งที่มีความบริสุทธิ์ 99.99% โดยมีธนาคารทหารไทยเป็นผู้เก็บรักษาทองคำ บริษัท ออสสิริส เป็นผู้ดูแลสภาพคล่อง บริษัท หลักทรัพย์ (บล.) โกลเบล็ก โฮลดิ้ง เป็นผู้ร่วมค้า (PD)
“จุดเด่นของกองทุน GOLD99 คือ ซื้อขายได้ราคาแบบเรียลไทม์ โดยสามารถอ้างอิงกับราคาทองในต่างประเทศได้ เพราะใช้ทองคำที่มีความบริสุทธิ์ 99.99% เช่นเดียวกัน นอกจากนี้ นักลงทุนยังไม่ต้องเสียค่าบริหารจัดการ 2 ต่อ เหมือนกองทุนทองคำที่ต้องไปลงทุนในกองทุนทองคำในต่างประเทศอีกทอดหนึ่ง” นายมนรัฐ กล่าว
น.ส.ประภา ปูรณโชติ กรรมการผู้จัดการ บลจ.เอ็มเอฟซี เปิดเผยว่า บริษัทจะเปิดขายกองทุนเปิดเอ็มเอฟซี อินเตอร์เนชันแนล โกลด์ สปอต 7 ซีรีส์ 2 (IGOLD7S2) มูลค่าโครงการ 1,000 ล้านบาท ตั้งเป้าอัตราผลตอบแทน 7% ภายใน 10 เดือน เปิดขายครั้งเดียวตั้งแต่วันนี้ถึงวันที่ 20 ก.ย.นี้ โดยกองทุนจะลงทุนในหน่วยลงทุนของกองทุนรวมทองคำ (ETF) หลายกองทุนในต่างประเทศ